
worked. Thus, in the heyday of socialist education, propaganda was needed to promote 
institutionalised pre-school education. The paternalistic state also used the press as a means 
of propaganda. The so-called non-professional press was the primary medium of the 19505 
for parents who had become nursery school users through their children. The research 
focused on the official discourse of the press claims about the kindergarten of the 19505. 
The data were processed using gualitative methods of metaphor analysis. The analysis of 
press sources also shows that the aim of the central management was to reflect a 
kindergarten image that would convince parents of the need and justification for the 
socialisation of pre-school education. 


KULCSSZAVAK ABSZTRAKT 

e óvodatörténet Az ötvenes években az óvodáskorú gyermekek nevelésének társadalmasításával 
e sajtódimenzió elkezdődött az óvoda, mint intézményi színtér jelentőségének növekedése. A II. 
e metaforaelemzés világháborút megelőző időszakban a 3-6 éves korú gyermekeknek csak kis százaléka járt 
e szocialista óvodakép óvodába, ezért a szülők nagy része nem rendelkezett tapasztalatokkal ezen intézmény 


működéséről. Így a szocialista nevelés hőskorában propagandára volt szükség az óvodai 
intézményes nevelés népszerűsítése érdekében. A paternalista állam a sajtóorgánumokat 
is a propaganda eszközeinek tekintette. A gyermekeiken keresztül óvodahasználóvá váló 
szülőkhöz az ún. nem szakmai sajtó termékei jutottak el, mint az ötvenes évek elsődleges 
médiumai. A kutatás keretében az ötvenes évek óvodájáról a sajtóban megjelent állítások 
hivatalos diskurzusát vettük górcső alá. Az adatfeldolgozás a kvalitatív módszerek közül 
metaforaelemzéssel történt. A sajtóforrások elemzése is azt mutatja, hogy egy olyan óvo- 
dakép tükrözése volt a központi vezetőség célja, amely meggyőzi a szülőket az iskoláskor 
előtti nevelés társadalmasításának szükségességéről és létjogosultságáról. 


Bevezető gondolatok 


1948 után az államhatalom részéről manifeszt célként fogalmazódott meg egy, a szo- 
cializmus építésére törekvő új nemzedék felnevelése. A nevelés-oktatás feladatai en- 
nek rendelődtek alá (Schadt, 2003:32) már az óvodai neveléstől kezdve. Korábban 
az iskoláskor előtti nevelés a család ügye volt, így családi értékek, normák szerint 
zajlott. Az ennek megváltoztatására tett kísérlet, mely gyakran ellentmondást szült a 
valóság és a kívánatos világ között, sok esetben az elutasítás, hárítás reflexét váltotta 
ki (Somogyvári, 2020:17), vagyis ellenállásba ütközött. Ezért vált szükségessé az 
óvodai intézményes nevelés népszerűsítése, melyhez az egykori pártállami irányítás 

a sajtóorgánumokat is eszközként használta. A Rákosi-korszakban vált általánossá 
az olvasás szokása, majd a moziba járás, illetve a rádiózás (Somogyvári, 2020:20). 
A politikai vezetés az újságcikkekben is azt kívánta láttatni, hogy intézkedései nyo- 
mán miként formálódik a világ, amely tulajdonképpen az ideológiai kényszer hatá- 
sára létrehozott valóság (Schadt, 2003:11). A tömegtájékoztatás — az ideológiai pro- 
paganda eszközeként — a saját szemüvegén keresztül szemléli és mutatja be a politi- 
kai eseményeket, történéseket, szereplőket (Géring és Zombori, 2008:451), így te- 

Az óvodatörténeti horizont szélesítését célzó vizsgálat keretében változatos el- 
sődleges kútfők felkutatására törekedtünk a kutatási dimenziók orientálta forrásfeltá- 
rás keretében. A sajtóirodalom dimenziójának, mint forrásdimenziónak az egyik felét 
az ún. nem szakmai sajtó anyagai képviselik. A nem szakmai újságok neveléstörténeti 
kutatásokba való bevonása elsősorban Kéri Katalin munkásságához köthető (Baska, 
2018:13), aki főként a dualizmus időszakával foglalkozott (Kéri, 2008, 2017, 2018), 
de az ötvenes éveket is érintette (Kéri, 2003, 2009). Kezdeményezése nyomán azóta 
is bővül az ilyen jellegű forrásokat valamilyen aspektusból vizsgáló kutatások száma 
(pl. Ács, 2021; Baska, 2018; Maisch, 2021; Pusztafalvi és Vass, 2019). 

Ha a diskurzust olyan beszédmódként értelmezzük, amely egy téma szempont- 
jából releváns megközelítések összességét jelenti (Baska, 2011:19), akkor a vizsgá- 
lathoz rendelkezésre álló szövegkorpusz az iskoláskor előtti nevelésről az ötvenes 
években kialakult nyilvános diskurzusnak tekinthető. Az óvodáztatás történetét az 
ötvenes éveket tekintve is döntően szöveg-alapú kontextus építi fel, az intézmény és 
maguk az óvodás gyermekek is szövegek, különböző dokumentumok erőterében lé- 
teznek. Ezt egészítik ki a képek, melyek külső nézőpontból megalkotott illusztráci- 
óként szolgálnak egy idealizált jelen és elrendezett jövő képét közvetítve (Somogy- 
vári, 2012:60). Mindez azonban felveti azt a dilemmát, hogy mennyiben tekinthető 
hitelesnek a médiadiskurzus óvodaképe. 


Elméleti keret 


A társadalomtudományos gondolkodás nyelvi fordulatához kapcsolódóan Terell 
Carver a nyelvet médiumnak tekinti, mely narratívák révén közvetíti a jelentéseket. 
Foucault elmélete szerint a diskurzus a nyelven keresztül a tudást termeli. Olvasatá- 
ban a diskurzus egy adott történelmi helyzetben bizonyos témában elmondható vagy 
elmondott állítások csoportja (Géring, 2005 idézi Baska, 2011:66). Esetünkben az 
ötvenes évek óvodájáról a sajtóban megjelent állítások hivatalos diskurzusát vesszük 
górcső alá. Az óvoda jelentése és tudása tehát mindig az adott diskurzus által meg- 
határozott. A szövegek szerzőit alig ismerjük, az újságcikkeknél ritkán kerültek meg- 
jelölésre, akkor is inkább csak monogram formájában. A kutatott korszakban ennek 
nincs is olyan nagy jelentősége, hiszen az alkotmányban deklarált sajtószabadság 
nem érvényesülhetett. A sajtóhierarchia csúcsán álló napilapok (Szabad Nép/Nép- 
szabadság, Népszava, Magyar Nemzet), ezek megyei testvérlapjai és egyéb sajtóki- 
adványok mind a pártállami vezetés szócsöveiként működtek, mely megjelenésük- 
nek egyik fő feltétele volt. Csak kollektív agitátorként funkcionálva maradhattak 

fenn úgy, hogy nem jelenhetett meg bennük olyan tartalom, amit ne hagytak volna 
jóvá a legfelső fokon (Somogyvári, 2018). 

Kutatásunk szempontjából azonban lényeges, hogy az újságcikkek szerzői hasz- 
nálhattak olyan nyelvi eszközöket, amelyek hatékonyabbá, élvezhetőbbé és átélhe- 
tőbbé tették a gyakran propagandisztikus céllal született leírásokat az óvodáról. Más- 
részről talán azért is, hogy kifejezhetővé tegyék azon nevelési intézmény lényegét, 
amit a korábbi tapasztalatok hiánya miatt másképp nem is lehetett. Ha valami nem 
jut eszünkbe, vagy nem tudjuk másként körülírni, gyakran metaforával helyettesít- 
jük. Ez az alapja annak, hogy a metaforaelemzés módszerét választottuk az óvoda 
jelentésének korabeli megragadásához. Módszerválasztásunkat az is befolyásolta, 
hogy a megismerés és a nyelv kapcsolatának újraértelmezése hatással volt a neve- 
léstörténeti kutatásokra is (lásd pl. Baska, 2011; Somogyvári, 2012). 

Az óvoda szó jelentése állandó változáson ment keresztül a mindenkori kontex- 
tus alapján. A nyelvi megalapozottság elsődlegességét hirdető filozófiai szemlélet 
szerint a világot nem közvetlenül érzékleteinken keresztül, hanem az azokra rátele- 
pülő jelentésekből konstruáljuk meg (Horváth, 2006 idézi Baska, 2011:75). A szoci- 
alista óvoda jelentésének konstruálódását az egykori közösségi média is befolyá- 
solta. Ezek egy része tudatos, más része tudattalan formában történt. Fónagy István 
szerint a metaforára a tudomány tudattalan közlésként tekint (Fónagy, 1982 idézi 
Baska, 2011:77). Az óvodaképpel kapcsolatos vizsgálatokhoz elengedhetetlen a kor- 
szakra jellemző gyermekkép (gyermekeszmény, illetve -szemlélet) ismerete (lásd pl. 
Kéri, 2002; Komjáthy, 2012; Pukánszky, 2005). 

Az ötvenes évek gyermekszemléletét nagyban befolyásolta a szovjet modell kö- 
vetése, legalábbis az arra való törekvés. Így a sajtópropaganda azt kívánta elhitetni, 
hogy a világon a legjobb a Szovjetunióban gyereknek lenni. Hazai viszonylatban 
nem beszélhetünk egységes gyerekképről, mert a politikai ingának megfelelően hol 
jobban, hol kevésbé módosult. Ami mindvégig cél volt, az a gyermekvállalásra buz- 
dítás, illetve a gyermek boldogságát biztosító szocialista társadalom megteremtése, 
majd megerősítése (Kéri, 2002:49). , A béketábor országaiban, a Szovjetunióban, a 
népi demokráciákban a gyermek a jövő reménysége. Gondtalan, napsugaras életet és 
fényes jövőt biztosít számára a szocializmus." (Halasi, 1951:3) 

A vizsgált korszak gyermekképe is magában hordozza a normativitás elemét, 
vagyis azt az elvet, hogy a gyermek nevelése lehetséges és jogos tevékenység. Meg- 
mutatja azt a célt, hogy a felnőtt generáció milyennek szerette volna látni, milyenné 
kívánta alakítani akkoriban a gyerekeket. Új gyermekkép változatok születtek, ennek 
egyike az óvodás gyermekről alkotott hivatalos kép, amelyben úgy tekintettek rá, 
mint a szocialista társadalom jövendő tagjára, akit céltudatos és erőteljes ideológiai 
jellegű felvilágosító nevelőmunkával és az ehhez kapcsolódó jól definiálható mar- 
káns elvárásrendszerrel kell felkészíteni az életre. Az óvodás gyermek tehát ideoló- 
giailag felkészült politizáló kis felnőtt, ugyanakkor iskolába készülő gyermek. Az 
óvodai gyermekközösségek is elfoglalták helyüket a dolgozó nép társadalmában 
(Pukánszky, 2005:713). 

Belőlük, az élóvoda apró embereiből nevelődnek a jövő (élhmunkásai, olvashat- 
juk egy újság hasábjain (Világosság, 1949:7). 

A gyermekkép részletes elemzése, ismertetése, illetve metaforakutatása túlmutat 
ezen tanulmány keretén, de a szocialista családképpel együtt egy jövőbeni kutatás 
lehetőségét jelentheti. 


Módszertani háttér 


A kutatói kérdés, melyre választ keresünk: milyen óvodaképet közvetített olvasói 
felé az — óvodás gyermekek szüleihez is eljutó — újságokon keresztül az egykori ál- 
lamirányítás? 

A választott sajtóanyagok írott szövegeinek feldolgozása metaforaelemzéssel tör- 
tént. Az ezredfordulót követően egyre nagyobb figyelmet kapott a metaforaelemzés 
módszeregyüttese a humán- és társadalomtudományi kutatásokban mind nemzetközi, 
mind hazai színtéren. Népszerűsödését a kognitív tudományok előretörésével, a kog- 
nitív nyelvészettel összefüggésben Lakoff és Johnson munkáiból eredeztethetjük, 
melyben megfogalmazták a metafora és a megismerés közötti elválaszthatatlan kap- 
csolatot (Lakoff és Johnson, 1980, 2003, 2014). A metafora nyelvi szempontból egy 
összevont hasonlat, olyan trópus (szókép), amely két dolog vagy fogalom tartalmi, 
hangulati kapcsolatán alapul. Sokszor olyasmit fogalmaz meg, amely másként kifejez- 
hetetlen, ugyanakkor gyökerét, mely a beszélőt az adott szókapcsolat kimondására 
késztette, sokszor csak utólagos magyarázattal, elemzéssel lehet feltárni (Baska, 2011; 
Kövecses, 1998 idézi Fábián, 2007; Vámos, 2003a; 2003b; Szántó, 2012; Saban et al., 
2006). A konstruktivista-interpretivista megközelítésben a társadalmi valóságok 
konstruáltak, és az ontológiai metaforák keretezik annak megértését, hogy mi igaz és 
mi nem (Krone és Turner, 2017:2). A metaforákat a tárgyak, érzések, folyamatok, at- 
titűdök kognitív leképeződéseinek tekinthetjük, használatuk pedig összeköti a szemé- 
lyes értelmezéseket a nyilvános értelmezéssel. Bakos Kinga ezért tartja indokoltnak a 
metaforák tudományos kutatását és kvalitatív értelmezését (Bakos, 2016:98). 

A metafora vizsgálatának magyarországi neveléstudományba való bevezetése 
Vámos Ágnes nevéhez fűződik (Vámos, 2003a), míg a pedagógiai kutatások sorában 
előzményként tekintünk Kissné Zsámboki Réka és Patyi Gábor óvodaképre vonat- 
kozó metaforavizsgálatára (Kissné és Patyi, 2018). E kvalitatív módszert a nevelés- 
történeti kutatások terén Baska Gabriella alkalmazta, melynek keretében a tanító fo- 
galmi metaforáit kereste egy általa választott történeti forrásanyagban (Baska, 2011). 
Vámos (2003a) metaforakutatásról szóló könyvében a kutatásmódszertan általános 
eljárásait ötvözte a metaforavizsgálat sajátosságaival (Vámos, 2003a. idézi Baska, 
2011), melyre elemzésünk során vezérfonalként tekintünk. 

A vizsgálat előzetesen meghatározott célfogalma az óvoda, így ennek a kifeje- 
zésnek a fogalmi metaforáit keressük, majd tartalmukat értelmezve felvázoljuk az 
ötvenes évek óvodaképének egyik lehetséges verzióját. 

Az Óvodai nevelés országos alapprogramja! meghatározza a jelenkori óvodaké- 
pet. Ez alapján az óvoda a köznevelési rendszer önálló nevelési intézménye, mely a 


1 363/2012. (XII. 17.) Korm. rendelet az Óvodai nevelés országos alapprogramjáról. Magyar Közlöny, 
2012. (171), 28223-28231. 


30 


Kóger Yvetta 


család, mint nevelési színtér kiegészítője. Meghatározott célja és funkciója (óvó- 
védő, szociális és pedagógiai) van, illetve bizonyos alapelvek mentén zajlik az óvo- 
dai nevelés. Elsősorban az óvoda intézményéhez rendelt célokat és feladatokat értel- 
mezzük óvodaképként (Kissné és Patyi, 2018:17). Ebből indultunk ki a formálódó 
szocialista óvoda jelentéstartományának megfogalmazásánál is. 


Vizsgálati minta, metaforák gyűjtése 


A kutatás idődimenziójaként meghatározott, 1948 és 1959 közötti bő egy évtized 
azon napi és heti lapjainak, folyóiratainak, időszaki kiadványainak sajtóanyaga ke- 
rült áttekintésre, amely az Arcanum Digitális Tudománytár adatbázisában elérhető. 
A felületen működik keresőszavas funkció, így az óvoda keresőszóra adott találatok- 
ból válogattuk ki célzott, szelektív mintavétellel azokat a cikkeket, amelyek óvoda- 
képet közvetítenek, vagyis az óvoda valamennyi intézménytípusának céljáról, fel- 
adatairól, illetve személyi és tárgyi feltételeiről tartalmaznak leírást. A szűkített szö- 
vegkorpusz képezi a metaforavizsgálat tárgyát (N—120). 

Kutatásunkban előzetesen definiált célfogalommal dolgozunk a fogalom tartal- 
mának megragadása céljából. Ehhez kapcsolódóan elvégezzük a célfogalom jelen- 
téstartományának vizsgálatát. Az újságcikkek szövegeit nézzük át arra vonatkozóan, 
hogy az írott szöveg tartalmaz-e metaforát, vagyis már meglevő metaforákat vizsgá- 
lunk. Az írott metafora elemzésénél szem előtt kell tartani, hogy az a jelentés, mely 
a vizsgálatunk tárgya és a megismeréshez kötődik, mindig társadalmilag és az adott 
kor által meghatározott. A kutatáshoz választott újságok hasábjain olvasható köz- 
nyelvi szöveg feldolgozásánál igen fontos a szövegkörnyezet, mivel a metaforákhoz 
nem feltétlenül tartoznak magyarázatok. A jelentéselemzésnél segítségünkre lehet a 
használati kontextus. Ugyanakkor óvatosan kell bánni a következtetéssel az interpre- 
táció viszonylag nagy mozgástere miatt. 

A szocialista sajtó sajátos köznyelvi szövegeiben keressük a célfogalom meta- 
foráit. Jelen kutatásban a szókép kategóriából indulunk ki, e halmaz részének tekint- 
jük a metaforát, illetve a metafora részeinek a megszemélyesítést vagy a szimbólu- 
mot ( Vámos, 2003). A metonímia nem nevezi meg a célfogalmat, hanem létezésének 
egy mozzanatával jelöli időbeli, térbeli vagy ok-okozati összefüggésben (Somogy- 
vári, 2012:69). Ebből kiindulva elkülönítjük a szövegekben a metaforákat a nem me- 
taforikus nyelvi kifejezésektől. 


A metaforák elemzése 


Következő lépésként csoportosítjuk a szóképeket a típusuk szerint, esetünkben a szó- 
faj szerinti osztályozás az elsődleges. Túlnyomórészt névszói metaforákkal találkoz- 
hatunk a vizsgálati mintában. A névszói metaforák legtöbbször egyszerű megneve- 
zések, amelyek az óvoda identifikálására hivatottak. Az önazonosság keresését su- 
gallják, illetve azt, milyennek szeretné láttatni az állami vezetés a társadalom több- 
sége számára új intézményt. Az igei metaforák esetében az óvoda egy jellemző tu- 
lajdonságával, attribútumával vagy cselekvésével együtt jelenik meg. Ezekben a 

hatalom ellenőrző-irányító mechanizmusa működik, a sajtó mondatai külső néző- 
pontból irányítottak. Nem véletlen, hogy az ideológiai-politikai mondanivalót vissz- 
hangozzák (Somogyvári, 2012:69). 

Ezt követi a jelentéstartományok mentén történő halmazba sorolás, a metaforák 
jelentésében levő közelség szerint. A metaforacsoportok kialakításánál figyelembe 
vettük a korábbi óvodára, illetve iskolára irányuló metaforaelemzések eredményeit 
(lásd pl. Bakos, 2016; Kissné és Patyi, 2018; Szántó, 2012; Vámos, 2003). 


1. csoport (halmaz) 


Az óvoda: , miniatűr világ" 
, apró állampolgárok Liliputországa" 
, 4 gyerekek méreteire szabott kényelmes kis világ" 
, eleven képeskönyv" — , új, mesének tűnő világ" 
, liliputiak rezidenciája" 
, liliputváros" 
, gyermekország" 
, csöppségek birodalma" 
, kedves, szépen gondozott kisgyermek birodalom" 
, kisemberek klubja" 


A metaforákat azon az alapon soroltuk egy csoportba, hogy egy, a felnőttek világától 
elkülönülő másik világot közvetítenek. Ez is mutatja, hogy ötvenes évek óvodaké- 
pének vizsgálatához elengedhetetlen a korszakra jellemző gyermekkor felfogás, il- 
letve a gyermekkép, mint gyermekeszmény és -szemlélet ismerete (lásd pl. Kéri, 
2002; Komjáthy, 2012; Pukánszky, 2005). Annál is inkább, mivel a gyermekkor tár- 
sadalmilag létrehozott, a felnőttek által értelmezett fogalom, mely azt mutatja meg, 
hogy a felnőttek kit tekintenek gyermeknek, miként fogalmazzák meg a gyermekkor 
ismérveit (Szabolcs, 2000:70). A gyermekkort olyan sajátos életkornak tekintik, 
amelynek jellegzetes fejlődési szakaszai és azokkal összefüggő feladatai vannak. 
Ezek egyike az óvodáskor, mely az óvodáztatás expanziója nyomán vált jelentőssé. 
A polgárosodással kezdődően a gyermek, illetve annak nevelése egyre inkább a csa- 
lád és a társadalom érdeklődésének középpontjába került. A 18. századtól alakult ki 
a felnőttvilágtól térben is elkülönülő , gyermekvilág"? a gyermekszobával, ezzel pár- 
huzamosan egy sajátos gyermekkultúrával (gyermekirodalom, játszótér). Az antro- 
pológiailag megalapozott gyermekkép szerint a gyermek minőségében más, mint a 
felnőtt, ami személyiségének csak rá jellemző pszichés struktúrájában, életkori sajá- 
tosságaiban is megnyilvánul. A gyermeknek önálló világa van, sajátos szemlélet- 
móddal, nézőpontokkal, problémákkal, értékekkel és tapasztalatszerzési formákkal. 
E világ nem mérhető a felnőttség mércéjével, és erre a nevelőnek feltétlenül tekin- 
tettel kell lennie. A , gyermekország" megjelenése a gyermekeknek a felnőttvilágtól 
viszonylag elszigetelt életét és fejlődését tette lehetővé. A gyermekek szociális kont- 
rollja megerősödött, illetve a gyermekekkel való törődés intézményes keretei jöttek 
létre. Ez a felfogás a kialakítandó felnőttet látja a gyerekben. Olyan hiányokkal és 

lehetőségekkel felruházott lénynek tekinti, akit következetes formálás, nevelés és 
oktatás útján kell a felnőtt életre felkészíteni. A gyermekkel foglalkozó tudományok- 
ban a kulcsszó a fejlődés volt. Különösen a pszichológia és a szociológia alkalmazott 
olyan szemléletmódot, mely szerint a gyermek fejlesztendő, vagyis a felnőttkor kom- 
petenciáihoz kell eljuttatni. A tudatos nevelés, az intézményes nevelés épp azokra a 
pszichológiai és szociológiai elméletekre támaszkodott, amelyek a gyermeki lét lé- 
nyegét a felnövekvés állapotában ragadják meg és tudományos alapokon igyekeznek 
meghatározni azokat a lépcsőfokokat, amelyeken a gyermek végighaladva eljut a 
kívánatos felnőtt normákhoz, és beilleszkedik a társadalomba. Ennek nyomán rend- 
szerbe szerveződtek a gyermeki életkorokhoz és speciális igényekhez kötődő isko- 
latípusok és fokok, köztük a köznevelés alappillére, az óvoda. A közgondolkodást, a 
hétköznapi életet is átitatta a gyermekről való gondolkodásnak, a gyermeki lét meg- 
szervezésének ez a formája. E felfogás erősen normatív, hiszen a gyermekkel foglal- 
kozó tudományok megállapításaihoz méri az ideálisnak tartott, elérni kívánt fejlődési 
szinteket, azokat az aktuális fejlődési jellemzőket, amelyekhez a gyermeket el óhajt- 
ják juttatni. Ez egy alapvetően optimista gondolkodásmód a fejlődő, fejlesztendő 
gyermekről. A gyermeket csak a felnőtt állapothoz hasonlítva tudja elképzelni, társa- 
dalmilag csak a jövő szempontjából tartja értelmezhetőnek a gyermekkort, mintegy 
hiányállapotként tételezve azt a felnőttkorhoz képest (Jenks, 1996; Szabolcs, 2003, 
2004). Jonathan Swift regényében Liliput egy külön világ, a kis emberek/törpék or- 
szága, mely egyrészt a gyermeki méretre utal, másrészt a felnőttektől való másságára. 
Ugyanakkor az , apró állampolgárok" kifejezés mégis az óvodások társadalomban el- 
foglalt fontos helyét is jelzi. Az egykori pártvezetés ugyanis a gyermekre a rendszer 
működésének legitimálójaként tekintett (Schadt, 2003:132). 

Az első szóképcsoport esetében a forrásfogalom a gyermekvilág, mint a gyermek- 
lét egyik színtere, melynek központi eleme a játék. Az óvodás gyermek legfőbb tevé- 
kenységének napjainkig a játékot tekintik. Az ötvenes évek munkadélutánjai keretében 
is számos alkalommal a gyermekek játékeszközeit igyekeztek javítani, gyarapítani a 
szülők, például babákat vagy udvari játékokat, homokozót, hintát készítettek.? 

A célfogalommal összeillesztve kapott fogalmi metafora: az óvoda gyermekvi- 

lág (és játékra szolgáló hely). 
Vámos Ágnes a metaforaelemzés folyamatában maga sem zárja ki annak lehetősé- 
gét, hogy egy-egy metafora több halmazba is besorolható (Vámos, 2003a). Az előző 
csoporttal szoros összefüggésben állnak a következő trópusok, de attól mégis elkü- 
lönítve elemezzük azokat. 


2 MNL FVL. XXIII. 13a, Fejér Megyei Tanács Végrehajtó Bizottsága Művelődésügyi szakigazgatási 
szervének iratai, Oktatási és Népművelési Osztály iratai/ Ovodák, 1952. 851-852. sz. (25-26.d.) 

2. csoport (halmaz) 


Az óvoda:  , mosoly szigete" 

, csendes mesesziget" 

, mesevilág" 

, valóságos álom-birodalom" 

, boldog gyermekek birodalma" 

, munkásgyerekek paradicsoma" 

, igazi gyermekparadicsom" 

, Valóságos földi paradicsom" 

, mesebeli cukorpalota törpe berendezéssel" 

, kis mesepalota" 

, kicsinyek palotája" 

, tündérpalota" 

, (nem minden óvoda) mesepalota" 

, kis mesevár (ahol otthonra találnak)" 

, a kicsinyek fellegvára — játékok és mesék birodalma" 

, mesebeli kastély miniatűr bútorokkal, mely a gyerekek kényelmét 
szolgálja" 

, igazi kis tündérország" 

, megelevenedett tündérvilág" 

, csodaszép, legmodernebb felszereléssel ellátott gyermek-tündér- 
kert" 

, Mintha tündérországban, annak is legszebb játékboltjában lépked- 
nénk." 

, Valóságos játékország" 

, Várja a zsibongó gyermekhadat" 

, csengőhangú, mosolygóarcú gyermekhad játszóhelye" 


Ezen szóképek mindegyike a gyermekek szempontjából valamilyen csodás, mesés 
helyként írja le az óvodát, ahol boldogan, vidáman, játékkal tölthetik mindennapjaikat, 
mely szorosan összefügg a már említett gyermekkor felfogással. Itt merül fel leginkább 
a korszakot jellemző eufemisztikus ábrázolás érvényesülése, mely a szocialista kom- 
munikáció egyik jellemvonása. A szovjet mintát követő ideológiai szakzsargon elvá- 
rásaihoz alkalmazkodva sajátos eufemizmusokból, fedőszavakból álló nyelv alakult 
ki, mely a sorok közti olvasást tette szükségessé az élet szinte valamennyi területén 
(Halász és Alpár, 2020:66). A levéltári források arról tanúskodnak, hogy az óvodá- 
sokat több esetben kényszermegoldásból olyan épületben, helyiségben helyezték el, 
amelyek nem óvodának készültek, adottságaikban nem igazán feleltek meg az ilyen 
korú gyermekek ellátásához (Kóger, 2022:220). 

A második szóhalmaz esetében a forrásfogalom a csodás hely, a fogalmi meta- 
fora: az óvoda csodás hely. 

Ezen elképzelés pedagógiai- és eszmetörténeti vonatkozású gyökerei egészen 
Fröbelig visszavezethetők, aki szerint a gyermekkerteknek ki kell zárni a külvilág 

káros hatásait, és bennük a felnövekvő gyermek számára harmonikus légkört kell 
teremteni. A gyermekkert Fröbelnél tulajdonképpen az , újra meglelt földi paradi- 
csomot" jelenti mind a gyermekek, mind a szüleik számára (Patyi, 2011:53). A né- 
met pedagógus nézetei szerint a kisgyermek a játékban éli át a legteljesebben saját 
létezése totalitását, ezért ez a legfontosabb tevékenysége (Pukánszky, 2005:707). 
Montessori az általa létrehozott nevelőintézményt, a gyermekek házát egyik művé- 
ben , metaforikusan" , közös paradicsomnak", , új Jeruzsálemnek" nevezi. Ez is jelzi, 
hogy eszmerendszerében Fröbel nézeteivel rokon utópisztikus gondolatok is szere- 
peltek. Vagyis az elidegenedett emberiség a gyermekek segítségével lehet csak ké- 
pes egy szebb jövő kialakítására (Montessori, 2002). 

Mindezekkel párhuzamba állítva az ötvenes években is megjelent a sziget motí- 
vum, mint strukturális, teret leíró toposz. Egyike — az erdő, a part és a völgy mellett 
— azoknak a természetes környezeteknek, amelyek alapvetően formálták az ember- 
nek az ideális világról szőtt álmait. Elszigetelt, önálló területet jelent. A társadalmi 
szorongások kifejezésekor, mint menedék, az elvonulás helyszíne jelenik meg, az 
elkülönüléssel a túlélés egyik legreálisabb esélyét kínálja fel. Az óvoda elszigetelte 
a gyerekeket a szocializmus építésének nehézségeitől, ugyanakkor önálló intézmé- 
nye volt a köznevelési rendszernek. 

A , földi paradicsom" emlegetése feltehetően nem véletlen a politikai vallás 
megjelenésének időszakában, amikor az Isten helyébe lépő politika az evilági üdvö- 
zülést, az emberiség tökéletes földi állapotának kialakulását hirdeti (Németh, 
2016:18.; Turbucz, 2015:45). Másrészről a tradicionálisan vallásos magyar lakosság 
számára a paradicsom metafora pozitív töltetűvé tehette az óvoda megítélését. A pa- 
radicsom ugyanis az Isteni részt is magába foglaló csoda világa, az első emberpár 
boldog életének gyönyörű helyszíne. Ezáltal a boldog, gondtalan élet jelképe, vagyis 
rendkívül kedvező hely. Tudati örömet jelent, hogy az ember a legjobb helyen van, 
és a propaganda az óvodát is ilyen helyként kívánta feltüntetni. 

A birodalom kifejezés latinul imperium, mely az imperare parancsolni igéből 
származik. Valójában egy politikai entitás. Az óvoda esetében a gyermekek által 
, meghódított" terület, ahol ők a legfontosabbak, ezáltal ők parancsolnak. Ugyanak- 
kor a birodalom jelenthet csodálatos, bejárhatatlan, megunhatatlan, felemelő világot 
is, ahogy a népmesék is ábrázolják. 

Az újságcikkek több esetben palotaként, várként vagy kastélyként aposztrofálják 
az óvodát. Ezeket egymás szinonimájaként használják az újságírók. Az ilyen jellegű 
épületek gyakran szerepelnek a mesékben, különleges tulajdonságokkal felruházva. 
A köznapi ember számára e , mesebeli" épületek nagyságukkal, díszítésükkel és be- 
rendezésükkel kiemelkednek a házak sorából. E gyakran fényűző lakhelyek lakói 
előkelő személyek voltak, az ottani gazdagság, a csodálatos(nak vélt) élet a legtöbb 
ember számára csak hiú ábránd lehetett. A kastély a latin castrum szóból származik, 
mely védett helyet jelent. Az egykori sajtó is igyekezett az óvodát úgy ábrázolni, 
mint a település házai közül — elsősorban funkciójával, gyerekzsivajával — kiemel- 
kedő épületet, amely egyfajta védett helyet biztosít a dolgozó emberek gyermekei 
számára. Sokak számára valóban , fényűző" helynek számított az otthoni szegényes 
körülmények ellenében. 

1952-ben törvényerejű rendelet született egyes házingatlanok állami tulajdonba 
vételéről. Nem volt ritka az sem, hogy az államosítást követően az egykori kasté- 
lyok, úri ingatlanok , kastélyidegen" funkciót kaptak. Legtöbbször ugyan csak átme- 
netileg, de napközi otthon, idénynapközi vagy óvoda került kialakításra az épületek- 
ben. Így történt ez például Győrsövényházon, Dánszentmiklóson vagy Iszkaszent- 


györgyön. 
3. csoport (halmaz) 


Az óvoda:  , (apró emberkék) második otthon(a)" 
, gyermekvédő otthon" 
, pompásan berendezett otthon" 
, (ahol) a gyermek otthonra lel" 
, (amiben) a gyermek otthont talál" 
, közösségi gyermekszoba" 
, egy nagy család" 
, nappali mama" 
, megóvó" 
, pótolja a szülői házat (amíg a szülők dolgoznak)" 
, őrködik a jövő nemzedék egészsége, boldogsága felett" 
, a munkásélet szüksége" 
, anya nyugalma (amikor gyermekét jó helyen tudja)" 
, (húsz) anya öröme" 
, asszonyok számára áldás" 
, megkönnyíti a dolgozó munkásemberek életét" 
, sok anyai gondtól szabadít meg" 
, derűssé hangolja a szülőt (a gyermekkacagás, játékos csevegés)" 
, gondot, fáradtságot, vesződséget takarít meg a dolgozó asszonyok- 
nak" 


Szintén a gyermekkor- és gyermekfelfogáshoz kötődően azonosítja a korabeli saj- 
tódiskurzus az óvodát egy szerető, biztonságot, védelmet nyújtó hellyel, illetve kö- 
zösséggel. Az óvoda óvó-védő funkciója a kezdetektől fogva alapfunkció. 

Az egyik leggyakrabban előforduló szerkezet, strukturális metafora a (második) ott- 
hon. Az óvoda otthon-jellegének hangsúlyozása szintén fröbeli gyökerű gondolat, 
mely az óvoda és az otthon szoros kapcsolatához is kötődik. Molnár Máriának az 
1896-os II. Egyetemes Tanügyi Kongresszuson a kisdednevelési szakosztályban 
megfogalmazott nézetei szerint a kisdedóvó intézetek alapvető feladata az , édes, 


3 A Népköztársaság Elnöki Tanácsának 1952. évi 4. számú törvényerejű rendelete egyes házingatlanok 
állami tulajdonbavételéről. Magyar Közlöny, 1952 (18), 219-221. 

4 Dánszentmiklósi Mosolygó Alma Óvoda és Mini Bölcsőde. URL: https://bit.1y/3OPg5Bi 
Iszkaszentgyörgyi Vackor Óvoda és Konyha. URL: https://bit.ly/3SsDLLsOz 
Horváth, J. (2018). Az enesei Tündérkastély Óvoda 60 éves. Enese, Tündérkastély Óvoda. 

családias otthon" biztosítása (Kissné és Patyi, 2018:22). A családias, derűs légkör 
biztosítása napjainkig elvárás. 

Az óvoda gyakran az otthoni környezet elemei által kerül megjelenítésre (helyi- 
ségek — mosdó, , szoba", étkező; berendezés — bútorok, díszítő elemek, virágok; fé- 
nyesre sikált padló, tisztára meszelt falak, függönyök). Az óvodás a nap egy részében 
nem a szerettei körében éli az életét, hanem egy mesterségesen kialakított helyen, 
ehhez kell alkalmazkodnia, ezt kénytelen otthonának tekinteni. A szülő számára meg- 
nyugtató az , otthonos" környezet. Az óvodában féltő szeretettel veszik körül a gyer- 
meket, védelmet nyújtanak , falai", ugyanúgy, mint az otthoné. A gyermekszoba az 
otthon egyik helyisége, a gyermek otthoni élettere — ugyanakkor nem csupán egyetlen 
gyermeké, hanem a közösségé, így megtanulja a közösségben létező , gyermekkort". 

Az ehhez kötődő fogalmi metafora: az óvoda gondoskodás, ahogy a szülői is 
gondoskodik otthon a gyermekéről. Ám nem csak a gyermekről, hanem a dolgozó 
szülőkről is gondoskodik azáltal, hogy , segítő kezet" nyújt a gyermeknevelés és ét- 
náns — szociális funkciójából adódóan az ötvenes években anya- és gyermekvédelmi 
intézményként aposztrofálták. Az 1949-ben deklarált alkotmány úgy utal ezen intéz- 
ményrendszerre, mint amelyik a nők egyenjogúságát szolgálja." 


4. csoport (halmaz) 


Az óvoda: , gyermekkertészet (emberpalántáknak)" 

, új virágoskert" 

, csemetekert" 

, A piciny emberpalántákat neveli a jövőre" 

, Olyan, mint egy üvegház, ahol nagyon drága palánták növekednek." 

, úgy éreztem, hogy virágoskertben sétálok" 

, Élt, zsongott az élet virágoskertje, s benne több mint száz nyíló vi- 
rágbimbó" 

, (Amikor az ismeretlen keresztülmegy az első udvaron, az az érzése 
támad, hogy) a világ legnagyobb madárkereskedésébe csöppent... 
olyan csivitelés-csipogás-csacsogás zsong a fülébe." 

, nyüzsgő méhraj" 

, tavasz a falak között" 

, az új élet kis hajtása (a napközis óvoda)" 


Ebben a metaforahalmazban természeti képek kerültek besorolásra. A kert szimbo- 
lika is nagyon korán megjelenik az óvodával kapcsolatos hazai irodalomban. Wargha 
István már 1843-ban az alábbiakat írta: , kettő t. i. a kisdedóvó intézetek feladása: 
testileg és erkölcsileg megóvni, s fejteni a kisded erőit, semmit kívülről hozzá nem 
adva, csak, mint a növényt ápolva, öntözgetve, takargatva, kapálgatva, nyesegetve" 
(Wargha, 1843:28. idézi Kissné és Patyi, 2018). A kert motívum mégis főképp 


5 1949. évi 20. törvény. A MAGYAR NÉPKÖZTÁRSASÁG ALKOTMÁNYA. Magyar Közlöny, 
1949. (174), 1355-1361. 

Friedrich Fröbel eszméinek és gyermekkertjének hazai elterjedésével az 1860-as 
évektől vált alapvetővé az óvodapedagógusok körében. Fröbel úgy vélte, hogy egy 
különleges óvodára, a , gyermekkertre" van szükség, ahol a jónak születő gyermek 
pozitív vonásait, ártatlanságát meg lehet óvni a romlott társadalom hatásaitól (Pu- 
kánszky, 2005:707). Szabó Endre, a fröbeli eszmék és gyermekkertek egyik leglel- 
kesebb magyarországi népszerűsítője, egyik írásában metaforaként értelmezi magát 
a gyermekkert titulust (Kissné és Patyi, 2018:21). 

A kert, mint szimbólum megjelenik a korábbiakhoz kapcsolódóan úgy is, mint 
földi paradicsom, hiszen Ádám és Éva égi paradicsoma egy kert volt. A kert tehát 
paradicsomi jelkép is, az élet gazdagságát jeleníti meg. Nem véletlen a paloták és 
kastélyok körüli sokszor pazar kert (park) kialakítása. 

A gyerekek a kert lakóiként, madarakhoz és méhekhez hasonlítva is említésre 
kerülnek, hangjukat és mozgásukat azonosítva más élőlényekével. A tavasz kép pe- 
dig az új kezdetét, a sarjadást, rügyezést szimbolizálhatja. Az ötvenes évek társa- 
dalma számára szinte új, ismeretlen intézményt jelentettek az óvodák, amelyek a 
változások által generáltan , hajtottak ki a földből". 

A forrásfogalom tehát a kert, a fogalmi metafora: az óvoda kert. 

Az egykori gyermekkor-gyermekkép is azt feltételezi, hogy a gyermeket nö- 
velni-növeszteni szükséges, melynek egyik színtere az óvoda, mint nevelő-növelő 
intézmény. 


5. csoport (halmaz) 


Az óvoda: , apróságok iskolája" 

, tudományos alapokon álló gyermeknevelés hajlékai" 

, az emberré formálásnak első lépcsője" 

, az emberteremtés eszköze" 

, testileg, lelkileg ép, önálló, helyes szemléletű, értékes egyéniségek 
kerülnek ki belőle" 

, a gyermek jellemének, egyéniségének alapjait rakja le" 

, (amíg az anya gépe mellett dolgozik) — gyermekéből embert faragnak" 

, az életre nevel (nem álomvilágba)" 

, (a szocialista embertípus jellemző tulajdonságának, ) a munka sze- 
retetének alapját veti meg" 


Az óvoda kettős funkciója közül a pedagógiai funkció elsősorban az általános iskolai 
tanulmányokra való előkészítés feladatában került deklarálásra az 1953. évi kisded- 
óvási törvényben. Emellett a szocialista emberré nevelés megalapozása is az óvodá- 
ban kezdődött. Az intézmény a köznevelés első láncszemeként maga is az , élet is- 
kolája" volt. Törvényileg deklarált a szocialista, mint tudományosan alátámasztott 
pedagógia célkitűzései szerint történő nevelés." Géczi János a szocialista és szovjet 
pedagógia egymással való azonosítása nyomán ír az , ötvenes évek" kezdetén 


$ 1953. évi III. törvény a kisdedóvásról. Magyar Közlöny, 1953. 9. 73. 

természetessé váló szovjet példa etalonná emeléséről (Géczi, 2006:24). A politika 
által támogatott mintakövető magatartás diszkontinuitást, vagyis az addigi pedagó- 
giai hagyományok megszakítását, átértelmezését eredményezte (Golnhofer és Sza- 
bolcs, 2017:89). Nem volt ez másként az óvodai nevelés terén sem, legalábbis a hi- 
vatalos elvárások szintjén. 

Tekinthetünk az óvodára úgy, mint egy szobrászműhelyre, ahol az óvónő, mint 
szobrász , farag" embert a gyermekből. Ez a metafora az iskolára, tanítóra vonatko- 
zóan többször is megjelent a metaforakutatások sorában (pl. Vámos, 2003a, 2003b). 

Ez alapján a fogalmi metafora: az óvoda az alkotás-formálás (így a fel/készülés) 
helye. 


6. csoport (halmaz) 


Az óvoda: , a terv ajándéka" 
, a demokrácia gyönyörű ajándéka" (az új óvoda) 
, az egész község lakosságának dédelgetett kincse" 
, a tsz község összefogásának egyik legelső eredménye" 
, felemeli a dolgozó kisemberek életnívóját" 
, 4 parasztság életszínvonalát emeli" 
, új, szocialista jövő épül itt" 
, Az emberiesség építőköveiből rakják össze, hogy betöltse szép hi- 
vatását" 


Az utolsó szókép halmaz speciálisan az ötvenes évekre jellemző fogalmakat tartal- 
maz, megértésük a vizsgált idődimenzió politika- és társadalomtörténetének ismere- 
tét feltételezi. Találunk utalásokat a tervutasításos gazdasági rendszerre, a kollekti- 
vizálásra/téeszesítésre, a községfejlesztésre, melynek fontos eleme az óvodahálózat- 
bővítés. Mindezek a demokrácia , védőszárnyai alatt", a szocialista jövőt építő dol- 
gozó nép érdekében történtek. Fontos eredményként, felbecsülhetetlen értékként 
közvetítette ezeket a sajtó a társadalom tagjai számára. E folyamatok egyik pozitív 
hozadékaként, nélkülözhetetlen velejárójaként jelent meg az óvoda is. 

Így tekintettünk forrásfogalomként az értékre, az általa megalkotott fogalmi me- 
tafora pedig: az óvoda érték. 


Összegzés 


Az ötvenes évek óvodájának világa abban a nyelvben élt, melyen keresztül az erről 
az intézményről való gondolkodás az akkori társadalom számára érthetővé válhatott. 
Az ötvenes évek sajtópropagandája hasonló metaforákkal próbálta megérthetővé, 
így elfogadhatóvá tenni az óvoda, mint intézmény célját, feladatait, mint ahogy nap- 
jainkban is vélekednek például az óvodapedagógus hallgatók az óvoda fő funkcióiról 
(lásd Kissné és Patyi, 2018). Olyan szóképek kerültek be a hivatalos propaganda 
szövegekbe, melyek egy része a múltban gyökerező, pedagógiatörténeti, például frö- 
beli idealisztikus motívum. Emellett az egykori gyermekkép, gyermekfelfogás is 

jelentős hatással volt az óvoda körülírására. A leggyakoribb az otthonnal való azo- 
nosítás, melyre feltehetően tudatosan építettek az ötvenes évek óvodaképének kiala- 
kításakor, hiszen kiemelt népnevelői feladat volt a szülők meggyőzése az óvodahasz- 
nálatról. Ezáltal válhatott ugyanis ellenőrizhetővé a korábban a magánszférában 
zajló óvodáskorú gyermekek nevelése. Ezért is hangsúlyos az óvoda értékként való 
feltüntetése a társadalom számára, mely megbecsülést érdemel és támogatottságot a 
társadalom minden tagjától. 

Az ötvenes évek sajtódiskurzusában megjelenő — az óvodás gyerekek , szájába 
adott" — óvodakép példája vers formájában: 


, Pirostetős óvodánkon napsugárka játszik, 
Ablakában sok-sok cserép muskátli virágzik. 
Hófehérre meszelt falán gyönyörű szép képek, 
Fehérség és tisztaság van amerre csak nézek. 
Mindörökre megszerette, aki egyszer látta, 

Jó anyácskám öröm járni ilyen óvodába. 
Aki nékünk megcsinálta, nincsen annak párja, 
Hálás szívvel gondolunk mi Rákosi elvtársra."" 


7 Forrás: Fejér Megyei Néplap, 1953. december 11. p. 4. 

